Margus Pedaste (2017)
**Margus Pedaste** (sündinud 17. aprillil 1976 Tartus) on eesti bioloog ja pedagoogikateadlane.

Ta on Tartu Ülikooli haridustehnoloogia instituudi haridustehnoloogia korraline professor. Tema õppe- ja teadustöö keskendub õppijate digipädevuse ja uurimisoskuste parandamisele ning haridustehnoloogiale õpetamise ja õppimise toetamisel. Ta on juhtinud või osalenud peauurijana mitmes rahvusvahelises teadus- ja arendusprojektis, mis toetavad õpilaste õppimist, õpetajate kutsealast arengut ja õpetajahariduse reformi Eestis.

Ta on ajakirja Educational Research Review kaastoimetaja. Ta on ka Eesti arenenud traumaabi programmi riiklik koolitaja ja Tartu Rotary klubi liige.

Elulugu
-------

Margus Pedaste on Jaan-Imant Pedaste poeg.

Lõpetas 1994 Tartu 10. Keskkooli, 1998 Tartu Ülikooli bioloogia-geograafiateaduskonna, 2001 Tartu Ülikoolis magistrantuuri ja 2006 doktorantuuri; M.Sc. (bioloogia didaktika, 2001, TÜ), väitekiri "Õpilaste probleemide lahendamise oskuste arendamine õpisimulatsiooniga "Tiigriretk Eestimaal"", Ph.D. (bioloogia ja maateaduste haridus, 2006, TÜ), väitekiri "Problem solving in web-based learning environment" (Tartu, 2006).

Ta on olnud aastate 1996–1997 Värska Keskkooli õpetaja, 1997–2011 Tartu Mart Reiniku Gümnaasiumi õpetaja, 2001–2003 TÜ MRI loodusteaduste didaktika lektoraadi lektor, 2003–2008 (aastast 2006 loodusteadusliku hariduse lektoraat) teadur ja aastast 2009 vanemteadur.

2009–2011 oli ta Tartu Ülikooli Pedagogicumi direktor, alates 2012 juhataja.

1. oktoobrist 2012 kuni 31. august 2015 oli ta Tartu Ülikooli sotsiaal- ja haridusteaduskonnas tehnoloogiahariduse professor. Alates 1. septembrist 2015 on ta Tartu Ülikooli sotsiaal- ja haridusteaduskonna ning 1. jaanuarist 2016 sotsiaalteaduste valdkonna haridusteaduste instituudi haridustehnoloogia professor. Alates 1. augustist 2018 on ta ka haridusteaduste instituudi asejuhataja.

Ta on töötanud ka õppeprodekaanina: 2007 bioloogia- geograafiateaduskonnas, 2008 loodus- ja tehnoloogiateaduskonnas, 2014 detsembrist 2015 lõpuni sotsiaal- ja haridusteaduskonnas ning 2016–2017 sotsiaalteaduste valdkonnas.

Jaanuarist juulini 2018 viibis ta külalisteadlasena Stanfordi Ülikooli H-STAR instituudis.

Ta on koostanud loodusainete riigieksameid ja tasemetöid ning üldhariduskooli õpikuid ja õppevahendeid. Neist kõige olulisemad on veebipõhised keskkonnad Eesti taimed, Tiigriretk Eestimaal, Noor loodusuurija, Go-Lab, Uuringulaegas.

Pedaste on tulnud korduvalt Eesti noorte meistriks kergejõustikus[*viide?*], ta on aktiivne rahvasportlane[*viide?*], raudmees aastast 2018[*viide?*].

Teadustöö
---------

Uurimisvaldkond: arvutipõhiste õpikeskkondade kasutamise efektiivsust mõjutavate tegurite selgitamine; arvutisimulatsioonide rakendamise efektiivsus üldhariduskoolides; haridustehnoloogia visualiseeritud õpiprotsessi modelleerimine, uurimusõppe ja probleemide lahendamise toetussüsteemid.

Osalenud rahvusvahelistes uurimisprojektides (VOLVOX, SCY, Go-Lab, Uuringulaegas jt), olnud 2006 rahvusvaheliste haridusteaduste ja pedagoogilise psühholoogia noorteadlaste konverentsi Junior Researches of EARLI org-komitee juht. Eesti Bioloogiaõpetajate Ühingu asepresident (2004–2006) ja president (2006–2008), mitmete teadusorganisatsioonide liige: Association for the Advancement of Computing in Education (AACE) (2001–2006) ja European Association for Research on Learning and Instruction (EARLI) (alates 2005), IEEE (alates 2008), American Educational Research Association (AERA) (alates 2014).

Üle 100 teadustrükise.

Pedaste kuulub sotsiaalteaduste valdkonnas aastate 2012–2022 arvestuses maailma 1% enimviidatud teadlase hulka.

Ta on ajakirja Educational Research Review kaastoimetaja alates 2018.

Tunnustus
---------

* 2002 Haridusministeeriumi ja Eesti Akadeemilise Pedagoogika Seltsi esimene preemia
* 2015 Tartu Ülikooli aumärk
* 2022 Valgetähe IV klassi teenetemärk

Teoseid
-------

* Eesti taimed (kaasautorid T. Marandi, T. Sarapuu). // CD, ISBN 9985-60-774-0
* Tiigriretk Eestimaal (kaasautorid K. Hallik, T. Sarapuu). // CD, ISBN 9985-78-990-3. URL
* Õpitarkvara rakendused Eesti üldhariduskoolis (kaasautor). // IKT ja Eesti koolikultuur. Tallinn, 2004
* Probleemide lahendamine ja uurimuslik õpe bioloogias (kaasautor T. Sarapuu). // Loodusainete õpetamisest koolis. Tallinn, 2005
* Põhikooli bioloogias õpetatavad protsessid ja nendega seonduvad mõisted (kaasautor T. Sarapuu). // Loodusainete õpetamisest koolis. Tallinn, 2005
* The factors influencing the outcome of solving story-problems in a web-based learning environment (kaasautor T. Sarapuu). // Interactive Learning Envir. 14 (2006) 2
* Developing an effective support system for inquiry learning in a web-based environment (kaasautor T. Sarapuu). // J. Computer Assisted Learning 22 (2006) 1.
* Phases of inquiry-based learning: Definitions and the inquiry cycle (kaasautorid Mario Mäeots, Leo A. Siiman, Ton de Jong, Siswa A. N. van Riesen, Ellen T. Kamp, Constantinos C. Manolic, Zacharias C. Zachariac, Eleftheria Tsourlidaki)

Isiklikku
---------

Tema abikaasa on Tartu Kivilinna Kooli õppejuht. Neil on kaks last.

Viited
------

1. 1 2 3 4 5 6 7 8 9  *Eesti teaduse biograafiline leksikon.* 3. köide: *N–Sap* TTEÜ, avaldatud elektrooniliselt 2013
2. ↑  "Professor Margus Pedaste jõudis maailma enimviidatud teadlaste hulka" Tartu Ülikooli haridusteaduste instituut, 1. august 2022
3. ↑  "Tartu Ülikooli aumärgi kavalerid". *Tartu Ülikool*. Vaadatud 9.12.2022.
4. ↑  "Margus Pedaste: tehnoloogia tähendab ka julgust eksida" e-õppe uudiskiri, 8. september 2014

Välislingid
-----------

* Margus Pedaste Eesti Teadusinfosüsteemis Muuda Vikiandmetes
* Koduleht
* Margus Pedaste ja õpetajaamet YouTube

 *Käesolevas artiklis on kasutatud "Eesti teaduse biograafilise leksikoni" materjale.*